Κανονισμός (ΕΚ) αριθ. 185/2004 της Επιτροπής

της 2ας Φεβρουαρίου 2004

για τροποποίηση του κανονισμού (ΕΚ) αριθ. 94/2002 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2826/2000 του Συμβουλίου, σχετικά με ενέργειες ενημέρωσης και προώθησης των γεωργικών προϊόντων στην εσωτερική αγορά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2826/2000 του Συμβουλίου, της 19ης Δεκεμβρίου 2000, σχετικά με ενέργειες ενημέρωσης και προώθησης των γεωργικών προϊόντων στην εσωτερική αγορά(1), και ιδίως το άρθρο 12,

Εκτιμώντας τα ακόλουθα:

(1) Το άρθρο 3 του κανονισμού (ΕΚ) αριθ. 94/2002 της Επιτροπής(2), προβλέπει την κατάρτιση του καταλόγου των θεμάτων και των προϊόντων για τα οποία μπορούν να υλοποιηθούν δράσεις ενημέρωσης ή/και προώθησης.

(2) Ο κανονισμός (ΕΚ) αριθ. 1907/1990 του Συμβουλίου, σχετικά με ορισμένες προδιαγραφές εμπορίας για τα αυγά(3) προβλέπει μεταξύ άλλων, την υποχρεωτική σήμανση των αυγών κατανάλωσης με ένα κωδικό που θα περιγράφει τον παραγωγό και θα επιτρέπει να εξακριβώνεται ο τρόπος εκτροφής των ορνίθων, από την 1η Ιανουαρίου 2004.

(3) Θεωρείται χρήσιμο να ενημερωθούν οι καταναλωτές για τους νέους κανόνες σε θέματα σημάνσεως των αυγών.

(4) Πρέπει λοιπόν στον κατάλογο προϊόντων για τα οποία μπορεί να γίνουν δράσεις ενημέρωσης ή/και προώθησης να συμπεριληφθεί ο τομέας των αυγών κατανάλωσης και να συνταχθούν οι κατευθυντήριες γραμμές που θα ορίζουν τους γενικούς προσανατολισμούς των διαφημιστικών εκστρατειών που πρέπει να υλοποιηθούν στον τομέα αυτό.

(5) Λαμβάνοντας υπόψη την ημερομηνία συντάξεως αυτών των κατευθυντηρίων γραμμών, δεν θα είναι δυνατόν να τηρηθούν οι ημερομηνίες που προβλέπονται για την διαβίβαση και την έγκριση της πρώτης σειράς των προγραμμάτων που υποβάλλονται το 2004 στον τομέα των αυγών κατανάλωσης. Λόγω της ανάγκης να ενημερωθούν οι καταναλωτές το ταχύτερο δυνατόν, πρέπει να προβλεφθεί ειδική προθεσμία για τη διαβίβαση και την έγκριση της εν λόγω πρώτης σειράς.

(6) Πρέπει συνεπώς να τροποποιηθεί ο κανονισμός (ΕΚ) αριθ. 94/2002.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινής συνεδρίασης των επιτροπών διαχείρισης - προώθησης γεωργικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 94/2002 τροποποιείται ως εξής:

1. Στο άρθρο 5 παράγραφος 1 δεύτερο εδάφιο προστίθεται το ακόλουθο εδάφιο:"Για τα προγράμματα που αφορούν τα αυγά κατανάλωσης που θα υποβληθούν το 2004, το ενδιαφερόμενο κράτος μέλος δέχεται την πρώτη σειρά των προγραμμάτων αυτών το αργότερο στις 29 Φεβρουαρίου 2004."

2. Το άρθρο 7 τροποποιείται ως εξής:

α) στην παράγραφο 1 δεύτερο εδάφιο προστίθεται το ακόλουθο κείμενο:"Για την πρώτη σειρά προγραμμάτων όσον αφορά τα αυγά κατανάλωσης που υποβάλλονται το 2004, η ανακοίνωση στην Επιτροπή γίνεται το αργότερο στις 31 Μαρτίου 2004."

β) στην παράγραφο 3 δεύτερο εδάφιο προστίθεται το ακόλουθο κείμενο:"Για την πρώτη σειρά προγραμμάτων όσον αφορά τα αυγά κατανάλωσης που υποβάλλονται το 2004, η απόφαση της Επιτροπής λαμβάνεται το αργότερο στις 31 Μαρτίου 2004."

3. Στο παράρτημα Ι, σημείο β), προστίθεται η ακόλουθη περίπτωση:

"- Αυγά κατανάλωσης."

4. Στο παράρτημα ΙΙΙ, προστίθεται το κείμενο που εμφαίνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Φεβρουαρίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 328 της 23.12.2000, σ. 2.

(2) ΕΕ L 17 της 19.1.2002, σ. 20· κανονισμός όπως τροποποιήθηκε τελευταία από τον κανονισμό (ΕΚ) αριθ. 497/2003 (ΕΕ L 74 της 20.3.2003, σ. 4).

(3) ΕΕ L 173 της 16.7.1990, σ. 5· κανονισμός όπως τροποποιήθηκε τελευταία από τον κανονισμό (ΕΚ) αριθ. 2052/2003 (ΕΕ L 305 της 22.11.2003, σ. 1).

ΠΑΡΑΡΤΗΜΑ

"ΤΟΜΕΑΣ ΤΩΝ ΑΥΓΩΝ ΚΑΤΑΝΑΛΩΣΗΣ

1. ΣΦΑΙΡΙΚΗ ΑΝΑΛΥΣΗ ΤΗΣ ΚΑΤΑΣΤΑΣΗΣ

Από την 1η Ιανουαρίου 2004, τα αυγά κατανάλωσης φέρουν κωδικό τυπωμένο στο κέλυφος που ταυτοποιεί τον παραγωγό και το σύστημα εκτροφής των ωοτόκων ορνίθων. Ο κωδικός αυτός αποτελείται από ένα αριθμό που ταυτοποιεί την μέθοδο εκτροφής (0 = βιολογική παραγωγή, 1 = ελεύθερης βοσκής, 2 = κοτέτσι, 3 = κλωβοί), από τον κωδικό ISO που ταυτοποιεί το κράτος μέλος στο οποίο βρίσκεται η μονάδα παραγωγής, και από ένα αριθμό που δίδεται από την αρμόδια υπηρεσία στην μονάδα παραγωγής.

2. ΣΤΟΧΟΙ

- Ενημέρωση των καταναλωτών για τις νέες προδιαγραφές όσον αφορά τη σήμανση των αυγών και εξήγηση με τρόπο εξαντλητικό της σημασίας του κωδικού που είναι τυπωμένος στο αυγό.

- Ενημέρωση για τα συστήματα παραγωγής αυγών, σε σχέση με τον κωδικό που είναι τυπωμένος πάνω στο αυγό.

- Ενημέρωση για τα υφιστάμενα συστήματα ιχνηλασίας.

3. ΚΥΡΙΟΤΕΡΕΣ ΟΜΑΔΕΣ ΣΤΟΧΟΙ

- Καταναλωτές και διανομείς.

- Παράγοντες διαμόρφωσης της κοινής γνώμης.

4. ΒΑΣΙΚΑ ΜΗΝΥΜΑΤΑ

- Γνωστοποίηση και εξήγηση του νέου κωδικού που είναι τυπωμένος στα αυγά σύμφωνα με την οδηγία 2002/4/ΕΚ, και των χαρακτηριστικών των διαφόρων κατηγοριών αυγών που αφορά ο κωδικός αυτός.

5. ΒΑΣΙΚΑ ΜΕΣΑ

- Ηλεκτρονικά μέσα (ιστοσελίδα στο διαδίκτυο, κ.λπ.)

- Πληροφοριακό υλικό (έντυπα, φυλλάδια, κ.λπ.)

- Ενημέρωση στους τόπους πώλησης.

- Διαφημίσεις στον τύπο και στον εξειδικευμένο τύπο (περιοδικά μαγειρικής, γυναικείος τύπος, κ.λπ.).

- Επαφές με τα μέσα ενημέρωσης.

6. ΔΙΑΡΚΕΙΑ ΤΟΥ ΠΡΟΓΡΑΜΜΑΤΟΣ

Από 12 έως 24 μήνες.

7. ΕΝΔΕΙΚΤΙΚΟΣ ΠΡΟΫΠΟΛΟΓΙΣΜΟΣ

4 εκατ. ευρώ."